DA Wes-Kaap versoek einde aan Covid-19-regulasiesFoto bloot ter illustrasie. (Foto: Mika Baumeister / Unsplash) Die Demokratiese Alliansie in die Wes-Kaap ondersteun premier Alan Winde se versoek aan pres. Cyril Ramaphosa om die oorblywende Covid-19-regulasies op te skort. Winde het vroeër in die week bevestig dat die president nog nie reageer het op sy skriftelike versoek vir ŉ dringende vergadering van die president se koördineringsraad sodat die einde van die Covid-19-beperkings bespreek kan word nie. “Die feit dat dit nou al meer as ŉ maand is sedert dié brief onbeantwoord bly, sê baie oor die werklike prioriteite van die nasionale regering,” sê Wendy Kaizer-Philander, die DA se provinsiale woordvoerder oor gesondheid. Teen Vrydag was 57,26% van die Wes-Kaapse volwasse bevolking ingeënt. “Dit is ŉ groot prestasie en dit beteken dat ons provinsie beskerm is teen ŉ ernstige vyfde vlaag. Suid-Afrika, en die res van die wêreld, sal verdere periodes beleef waar Covid-19-gevalle weer toeneem. Dit is dus noodsaaklik dat ons voortgaan met inentingsveldtogte sodat inwoners veilig kan bly.” Kaizer-Philander sê die feit dat Covid-19 vir die afsienbare toekoms steeds met ons sal wees, het die Wes-Kaapse departement van gesondheid reeds R777 miljoen vir sy Covid-19-reaksie in die huidige finansiële jaar geoormerk, met ŉ bykomende R198 miljoen vir die inentingsprogram. “Op die pad vorentoe sal Covid-19 al hoe meer geïntegreer word in die algemene dienste wat die departement aanbied, soos wat dit normaliseer in ons gemeenskappe. Dit kan egter slegs doeltreffend wees as ons ŉ benadering aanneem om die hele gemeenskap in te sluit. Terwyl die koronavirus endemies word in die wêreld, het elke individu die verantwoordelikheid om skraagdosisse te ontvang en goeie higiëne toe te pas sodat ons almal veilig kan hou. Hoe meer ons saam werk om Covid-19 onder beheer te hou, hoe meer moet die nasionale regering na ons versoek luister en ŉ einde bring aan alle oorblywende beperkings sodat ons werklik op herstel kan fokus.”